**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Δικαστηρίων (Τροποποιητικός) (Αρ. 3) Νόμος του 2017»**

**Παρόντες:**

Νίκος Τορναρίτης, πρόεδρος Άριστος Δαμιανού

Φωτεινή Τσιρίδου Γιώργος Κουκουμάς

Νίκος Γεωργίου Πανίκος Λεωνίδου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 8 Ιουνίου, στις 28 Σεπτεμβρίου και στις 5 Οκτωβρίου 2022. Στις συνεδρίες κλήθηκαν και παρευρέθηκαν ενώπιον της επιτροπής εκπρόσωπος του Υπουργείου Δικαιοσύνης και Δημοσίας Τάξεως, η Αρχιπρωτοκολλητής, καθώς και εκπρόσωποι της Νομικής Υπηρεσίας της Δημοκρατίας και του Παγκύπριου Δικηγορικού Συλλόγου.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Ανδρέας Πασιουρτίδης, Κωστής Ευσταθίου και Χαράλαμπος Θεοπέμπτου.

Σκοπός του νομοσχεδίου είναι η τροποποίηση του περί Δικαστηρίων Νόμου, ώστε να παρασχεθεί στον Πρόεδρο του Ανωτάτου Δικαστηρίου επαρκής χρόνος, για να ορίζει δικαστήριο για την εκδίκαση του αδικήματος της καταφρόνησης δικαστηρίου το οποίο διαπράττεται κατά του δικαστή άλλου δικαστηρίου, και επαρκής χρόνος στο δικαστήριο, που ορίζεται από τον ίδιο, για να εκδικάζει το υπό αναφορά αδίκημα.

Σύμφωνα με τα στοιχεία που κατατέθηκαν από το Υπουργείο Δικαιοσύνης και Δημοσίας Τάξεως, οι προτεινόμενες ρυθμίσεις κρίνονται αναγκαίες, αφού, με βάση την ισχύουσα νομοθεσία, τόσο ο ορισμός δικαστηρίου από τον Πρόεδρο του Ανωτάτου Δικαστηρίου για σκοπούς εκδίκασης του αδικήματος της καταφρόνησης δικαστηρίου όσο και η εκδίκαση του εν λόγω αδικήματος πρέπει να διεκπεραιώνονται αυθημερόν, με αποτέλεσμα να μην παρέχεται ευχέρεια χρόνου αφενός στον Πρόεδρο του Ανωτάτου Δικαστηρίου για να ορίσει δικαστήριο για την εκδίκαση του αδικήματος και αφετέρου στο εκδικάζον δικαστήριο για να προετοιμασθεί κατάλληλα για την υπόθεση που άγεται ενώπιόν του.

Στο πλαίσιο της συζήτησης του νομοσχεδίου ενώπιον της επιτροπής, η εκπρόσωπος του Υπουργείου Δικαιοσύνης και Δημοσίας Τάξεως εισηγήθηκε την τροποποίηση της πρόνοιας του νομοσχεδίου η οποία προβλέπει ότι ο ορισμός από τον Πρόεδρο του Ανωτάτου Δικαστηρίου του δικαστηρίου που θα εκδικάσει το αδίκημα της καταφρόνησης δικαστηρίου διενεργείται «το συντομότερο δυνατόν» από την ημέρα που αποτείνεται σε αυτόν το δικαστήριο ενώπιον του οποίου συντελέστηκε το αδίκημα της καταφρόνησης, ώστε να προβλέπεται ότι ο εν λόγω ορισμός θα διενεργείται εντός επτά (7) ημερών από την ημέρα που αποτείνεται σε αυτόν το δικαστήριο ενώπιον του οποίου συντελέστηκε το αδίκημα της καταφρόνησης δικαστηρίου.

Αναφορικά με την πιο πάνω εισήγηση, η Αρχιπρωτοκολλητής, με επιστολή της, την οποία απέστειλε στην επιτροπή στις 14 Ιουνίου 2022, εξέφρασε τη διαφωνία του Ανωτάτου Δικαστηρίου, επισημαίνοντας ότι η φύση της εν λόγω διαδικασίας είναι επείγουσα και πάντοτε αντιμετωπίζεται ως τέτοια από τον εκάστοτε Πρόεδρο του Ανωτάτου Δικαστηρίου, με αποτέλεσμα να δεικνύεται πιο εμφαντικά το καθήκον να ληφθούν τάχιστα οι απαιτούμενες ενέργειες για ορισμό του εκδικάζοντος δικαστηρίου με την αναφορά σε «συντομότερο δυνατόν» παρά με τον καθορισμό συγκεκριμένης περιόδου.

Υπό το φως των πιο πάνω, η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, με τη σύμφωνη γνώμη του Υπουργείου Δικαιοσύνης και Δημοσίας Τάξεως, αποφάσισε να μην τροποποιήσει τη σχετική πρόνοια του νομοσχεδίου, ώστε ο ορισμός από τον Πρόεδρο του Ανωτάτου Δικαστηρίου άλλου δικαστηρίου για εκδίκαση του αδικήματος της καταφρόνησης δικαστηρίου να συντελείται το συντομότερο δυνατόν από την ημέρα που αποτείνεται για αυτό τον σκοπό το δικαστήριο ενώπιον του οποίου συντελέστηκε το εν λόγω αδίκημα.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, υιοθετεί τους σκοπούς και τις επιδιώξεις του νομοσχεδίου και ομόφωνα εισηγείται στη Βουλή την ψήφισή του σε νόμο.

14 Οκτωβρίου 2022

Αρ. Φακ.: 23.01.058.202-2017

ΧΑ/ΝΧ, ΝΚ/ΧΧ